b'\n_START_ARTICLE_\nSiionin kannel\n_START_PARAGRAPH_\nSiionin kannel on evankelisen her\xc3\xa4tysliikkeen laulukirja._NEWLINE_Siionin kannel - evankelinen laulukirja on kokoelma yhteislauluja. Nimi Siionin kannel viittaa Raamatun kuvaan kahdesta vuoresta, Gal. 4: 24-26 ja Hepr. 12: 18-24. Siinain lain vaatimusten salamat eiv\xc3\xa4t uhkaa sit\xc3\xa4, joka turvautuu Jumalan rakkauteen Kristuksessa, armoon Siionista (SK 34:5, SK 436:4). T\xc3\xa4m\xc3\xa4n kuvan mukaan taivaassa soivat kerran kanteleet tai harput Siionin vuorella, Ilm. 14: 1-2. Nimen k\xc3\xa4ytt\xc3\xa4minen laulukirjassa juontuu kansainv\xc3\xa4lisist\xc3\xa4 hengellisist\xc3\xa4 liikkeist\xc3\xa4 ja laulukokoelmista, joissa korostettiin evankeliumin iloa, Kristuksen sovitusverta ja raamatullista morsiusmystiikkaa. Suomen evankeliselle liikkeelle keskeist\xc3\xa4 on my\xc3\xb6s kasteen armo, luottamus Jumalan sanaan ja luterilainen tunnustus._NEWLINE_Viimeisimm\xc3\xa4n Siionin kanteleen uudistuksen suorittanut toimikunta aloitti ty\xc3\xb6ns\xc3\xa4 vuonna 1993. Tavoitteena oli ilmaista laulujen alkuper\xc3\xa4iset ajatukset ehj\xc3\xa4ll\xc3\xa4, kauniilla suomen kielell\xc3\xa4. Laulut pyrittiin muokkaamaan alkutekstin perusteella, my\xc3\xb6hemmin mukaan tulleita ajatuksia karsien. Vanhoja kauniita s\xc3\xa4velmi\xc3\xa4 palautettiin ja uusia etsittiin._NEWLINE_Edellisen Kanteleen v\xc3\xa4h\xc3\xa4n k\xc3\xa4ytettyj\xc3\xa4 lauluja j\xc3\xa4tettiin pois. Tilalle toimikunta pyrki tuomaan t\xc3\xa4m\xc3\xa4n p\xc3\xa4iv\xc3\xa4n parhaita hengellisi\xc3\xa4 lauluja. Niit\xc3\xa4 l\xc3\xb6ydettiin my\xc3\xb6s evankelisen liikkeen vanhasta aarteistosta. T\xc3\xa4rke\xc3\xa4\xc3\xa4 oli, ett\xc3\xa4 ne soveltuvat yhteislauluiksi ja ett\xc3\xa4 Pyh\xc3\xa4n Raamatun koko sanoma soi kirkkaana. Kanteleessa on lauluja iloon ja suruun, nuorille ja varttuneille, etsij\xc3\xb6ille ja l\xc3\xb6ydetyille._NEWLINE_Ensimm\xc3\xa4ist\xc3\xa4 kertaa Siionin kannel ilmestyi 1874 yksi\xc3\xa4\xc3\xa4nisen\xc3\xa4 nuottipainoksena. Kokoelma valmistui vuosina 1874-1881 ja 1885, mink\xc3\xa4 j\xc3\xa4lkeen sit\xc3\xa4 on uudistettu ja lis\xc3\xa4ilty vuosina 1892, 1900, 1910, 1923, 1961/1964 sek\xc3\xa4 1999, mink\xc3\xa4 lis\xc3\xa4ksi s\xc3\xa4velmist\xc3\xb6\xc3\xa4 on uudistettu 1939 ja 1948. Siionin kannelta on painettu yli miljoona kappaletta.'